《沁园春 其二十一 送苏舜泽提学》
明代·夏言

宝墨楼前，赐麟堂上，一别三年。喜学有师承，文章丕变，士多矜式，礼义相先。

振起儒风，激昂晚进，洙泗门墙得正传。共道是，有苏公条教，白日青天。

蹇予谢政归田。正欲访、匡庐五老烟。奈白鹿洞中，难留地主，紫薇花下，忽送神仙。

便省东齐，旧游西晋，一点文星入紫躔。重分守，记华堂丹桂，绿酒歌筵。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。